b'\n_START_ARTICLE_\nCristian Diaconescu\n_START_SECTION_\n\xc3\x8enceputurile carierei\n_START_PARAGRAPH_\nA intrat \xc3\xaen Partidul Comunist Rom\xc3\xa2n \xc3\xaen anul 1982._NEWLINE_A absolvit, \xc3\xaen 1983, Universitatea din Bucure\xc8\x99ti, Facultatea de Drept. \xc3\x8en acela\xc8\x99i an a fost numit judec\xc4\x83tor la Judec\xc4\x83toria Sectorului Agricol Ilfov; \xc3\xaen perioada 1984 - 1990 a fost judec\xc4\x83tor la Judec\xc4\x83toria Sectorului 4 din Bucure\xc8\x99ti. \xc3\x8en anul 2007, Cristian Diaconescu \xc8\x99i-a dat doctoratul \xc3\xaen dreptul comer\xc8\x9bului interna\xc8\x9bional la Academia de Studii Economice._NEWLINE_C\xc3\xa2nd func\xc8\x9biona la Judec\xc4\x83toria Sectorului 4, din Capital\xc4\x83, Diaconescu era \xe2\x80\x9epermanent preocupat de preg\xc4\x83tirea politic\xc4\x83 \xc8\x99i profesional\xc4\x83, fiind cursant al Universit\xc4\x83\xc8\x9bii de Marxism din cadrul Cabinetului Municipal de Partid\xe2\x80\x9d, acest lucru fiind men\xc8\x9bionat \xc3\xaen fi\xc8\x99a de apreciere aferent\xc4\x83 anului 1988, cu un an \xc3\xaenaintea Revolu\xc8\x9biei.\n_START_SECTION_\nCarier\xc4\x83 profesional\xc4\x83\n_START_PARAGRAPH_\n\xc3\x8en perioada 1990 - 2000 a de\xc8\x9binut numeroase func\xc8\x9bii de r\xc4\x83spundere \xc3\xaen cadrul Ministerului Afacerilor Externe printre care: diplomat \xc3\xaen Delega\xc8\x9bia Permanent\xc4\x83, ulterior Misiunea Permanent\xc4\x83 a Rom\xc3\xa2niei la OSCE; coordonator al sec\xc8\x9biei de cooperare \xc3\xaen domeniul politico-militar al OSCE din MAE; diplomat \xc3\xaen Misiunea Permanent\xc4\x83 a Rom\xc3\xa2niei pe l\xc3\xa2ng\xc4\x83 Organiza\xc8\x9biile Interna\xc8\x9bionale de la Viena, adjunct al \xc8\x99efului misiunii pentru domeniile politico-militar \xc8\x99i de securitate ale OSCE; director al Direc\xc8\x9biei OSCE \xc8\x99i de Cooperare cu Structurile Subregionale din Ministerul Afacerilor Externe; director general al Direc\xc8\x9biei Generale Juridice \xc8\x99i Consulare din Ministerul Afacerilor Externe; \xc8\x99ef de delega\xc8\x9bie la reuniunile privind Dimensiunea Uman\xc4\x83 a OSCE, Comisia privind Drepturile Omului la Geneva \xc8\x99i Comisia Dun\xc4\x83rii. \xc3\x8en anul 2000, lu\xc3\xa2nd \xc3\xaen considerare experien\xc8\x9ba sa \xc3\xaen negocierile interna\xc8\x9bionale, Ministerul Afacerilor Externe i-a \xc3\xaencredin\xc8\x9bat o important\xc4\x83 misiune interna\xc8\x9bional\xc4\x83, numindu-l Secretar general adjunct al Organiza\xc8\x9biei pentru Cooperare Economic\xc4\x83 la Marea Neagr\xc4\x83 (OCEMN) \xc8\x99i ambasador en pied \xc3\xaen aceast\xc4\x83 organiza\xc8\x9bie._NEWLINE_Anul 2001 a marcat pentru Cristian Diaconescu \xc3\xaenceputul carierei politice prin numirea sa ca Secretar de Stat pentru Afaceri Bilaterale \xc3\xaen cadrul Ministerul Afacerilor Externe. Aceast\xc4\x83 func\xc8\x9bie a fost \xc3\xaendeplinit\xc4\x83 \xc3\xaen paralel cu func\xc8\x9bia de negociator \xc8\x99ef pentru Tratatul privind regimul frontierei de stat rom\xc3\xa2no-ucrainene, pentru Tratatul Politic de baz\xc4\x83 \xc3\xaentre Rom\xc3\xa2nia \xc8\x99i Federa\xc8\x9bia Rus\xc4\x83, pentru Legea maghiarilor din statele vecine Ungariei pentru tratatele \xc8\x99i acordurile bilaterale privind regimul frontierelor, protec\xc8\x9bia minorit\xc4\x83\xc8\x9bilor \xc8\x99i readmisia, precum \xc8\x99i \xc3\xaen domeniul m\xc4\x83surilor de cre\xc8\x99tere a \xc3\xaencrederii \xc8\x99i securit\xc4\x83\xc8\x9bii \xc3\xaen Europa. \xc3\x8enceputul anului 2004, an hot\xc4\x83r\xc3\xa2tor pentru procesul de aderare a Rom\xc3\xa2niei la Uniunea European\xc4\x83, i-a adus numirea ca Ministru al Justi\xc8\x9bie._NEWLINE_\xc3\x8en paralel cu cariera profesional\xc4\x83, Cristian Diaconescu a desf\xc4\x83\xc8\x99urat \xc8\x99i o activitate didactic\xc4\x83 \xc8\x99i \xc8\x99tiin\xc8\x9bific\xc4\x83 ca membru fondator \xc3\xaen Funda\xc8\x9bia Colegiului Na\xc8\x9bional de Ap\xc4\x83rare, membru asociat al Jamestown Foundation, secretar \xc8\x99tiin\xc8\x9bific al Asocia\xc8\x9biei de Drept Interna\xc8\x9bional \xc8\x99i Rela\xc8\x9bii Interna\xc8\x9bionale, profesor \xc3\xaen cadrul Colegiului Na\xc8\x9bional de Ap\xc4\x83rare \xc8\x99i \xc3\xaen cadrul Institutului de Drept \xc8\x99i Rela\xc8\x9bii Interna\xc8\x9bionale unde a sus\xc8\x9binut cursuri privind tematica securit\xc4\x83\xc8\x9bii \xc8\x99i cooper\xc4\x83rii europene \xc8\x99i euro-atlantice. \xc3\x8en anul 2007 Cristian Diaconescu a ob\xc8\x9binut titlul de doctor \xc3\xaen drept._NEWLINE_\xc3\x8encep\xc3\xa2nd cu anul 2002, Cristian Diaconescu a fost membru PSD, apoi al\xc4\x83turi de al\xc8\x9bi parlamentari social-democra\xc8\x9bi forma\xc8\x9biunea pentru a fonda UNPR, fiind ales la \xc3\xaenfiin\xc8\x9barea acestuia Pre\xc8\x99edinte de onoare \xc8\x99i anun\xc8\x9bat drept candidat la pre\xc8\x99edin\xc8\x9bia Rom\xc3\xa2niei.\n_START_SECTION_\nCariera politic\xc4\x83\n_START_PARAGRAPH_\nCristian Diaconescu a fost ministru in guvernele: Adrian N\xc4\x83stase (martie 2004 - decembrie 2004), Emil Boc (1) (decembrie 2008 -octombrie 2009) \xc8\x99i Mihai R\xc4\x83zvan Ungureanu (martie 2012-mai 2012).\n_START_SECTION_\nMinistru al justi\xc8\x9biei\n_START_PARAGRAPH_\n\xc3\x8en martie 2004 a fost numit ministru al justi\xc8\x9biei cu misiunea de a negocia \xc8\x99i \xc3\xaenchide capitolul 24, Justi\xc8\x9bie \xc8\x99i Afaceri Interne, \xc3\xaen cadrul procesului de aderare a Rom\xc3\xa2niei la Uniunea European\xc4\x83. \xc3\x8en noiembrie 2004 Cristian Diaconescu a raportat Guvernului Rom\xc3\xa2niei \xc3\xaenchiderea acestui capitol facilit\xc3\xa2nd astfel finalizarea procesului de integrare \xc3\xaen Uniunea European\xc4\x83._NEWLINE_\xc3\x8en Senatul Rom\xc3\xa2niei, Cristian Diaconescu a de\xc8\x9binut func\xc8\x9biile de vicepre\xc8\x99edinte al Comisiei Drepturilor Omului \xc8\x99i Pre\xc8\x99edinte al Comisiei de Ap\xc4\x83rare, Ordine Public\xc4\x83 \xc8\x99i Siguran\xc8\x9b\xc4\x83 Na\xc8\x9bional\xc4\x83 din Senat \xc8\x99i Vicepre\xc8\x99edinte al Senatului.\n_START_SECTION_\nCandidatura la alegerile locale din 2008\n_START_PARAGRAPH_\nLa alegerile locale din aprilie 2008 a fost candidatul PSD-ului la func\xc8\x9bia de primar general al Bucure\xc8\x99tiului. S-a clasat pe locul al treilea \xc3\xaen primul tur de scrutin, cu 12,33% din voturi. A fost devansat de Sorin Oprescu (30,12%), cel care a fost ales primar \xc3\xaen turul al doilea, \xc8\x99i de Vasile Blaga (29,56%).\n_START_SECTION_\nMinistru de externe\n_START_PARAGRAPH_\n\xc3\x8en decembrie 2008, \xc3\xaen urma alegerilor legislative la care a ob\xc8\x9binut un mandat de senator de Bucure\xc8\x99ti din partea PSD; timp de un an a \xc3\xaendeplinit func\xc8\x9bia de ministru de externe \xc3\xaen primul guvern condus de Emil Boc.\xc3\x8en toamna lui 2009, a demisionat din guvern, \xc3\xaempreun\xc4\x83 cu to\xc8\x9bi mini\xc8\x99tri PSD, ca reac\xc8\x9bie la demiterea ministrului de interne Dan Nica.\n_START_SECTION_\nFondarea UNPR \xc8\x99i activitatea \xc3\xaen cadrul acestuia\n_START_PARAGRAPH_\nCristian Diaconescu s-a al\xc4\x83turat fostului s\xc4\x83u coleg de partid Gabriel Oprea, care demisionase cu un an \xc3\xaenainte, \xc3\xaen grupul parlamentar independent fondat de acesta. El s-a al\xc4\x83turat apoi eforturilor lui Oprea de a \xc3\xaenfiin\xc8\x9ba o nou\xc4\x83 forma\xc8\x9biune politic\xc4\x83 de st\xc3\xa2nga, forma\xc8\x9biune denumit\xc4\x83 Uniunea Na\xc8\x9bional\xc4\x83 pentru Progresul Rom\xc3\xa2niei; la primul congres ala acesteia, din 30 aprilie 2010, Diaconescu a fost ales pre\xc8\x99edinte de onoare al noii forma\xc8\x9biuni._NEWLINE_\xc3\x8encep\xc3\xa2nd cu luna februarie 2011, Cristian Diaconescu este unul dintre cei patru vicepre\xc8\x99edin\xc8\x9bi ai Senatului Rom\xc3\xa2niei. Dup\xc4\x83 un an, \xc3\xaen ianuarie 2012, Diaconescu a fost numit ministru de externe \xc3\xaen guvernul Emil Boc \xc8\x99i apoi (dup\xc4\x83 demisia guvernului Boc) a fost desemnat s\xc4\x83 continue aceast\xc4\x83 activitate \xc8\x99i \xc3\xaen guvernul condus de Mihai R\xc4\x83zvan Ungureanu.\n_START_SECTION_\n\xc8\x98ef al Cancelariei Preziden\xc8\x9biale\n_START_PARAGRAPH_\nLa 29 mai 2012, demisioneaz\xc4\x83 din func\xc8\x9bia de senator \xc3\xaen urma numirii sale \xc3\xaen calitatea de \xc8\x99ef al Cancelariei Preziden\xc8\x9biale \xc3\xaen mandatul pre\xc8\x99edintelui Traian B\xc4\x83sescu.  La 30 august 2012, dup\xc4\x83 reinstalarea pre\xc8\x99edintelui Traian B\xc4\x83sescu ca \xc8\x99ef al statului, Cristian Diaconescu revine \xc3\xaen func\xc8\x9bia de \xc8\x99ef al Cancelariei Preziden\xc8\x9biale.\n_START_SECTION_\nFondarea Funda\xc8\x9biei Mi\xc8\x99carea Popular\xc4\x83 \xc8\x99i activitatea \xc3\xaen cadrul acesteia\n_START_PARAGRAPH_\nCristian Diaconescu a fost unul dintre ini\xc8\x9biatorii funda\xc8\x9biei Mi\xc8\x99carea Popular\xc4\x83, funda\xc8\x9bie sus\xc8\x9binut\xc4\x83 \xc8\x99i de Traian B\xc4\x83sescu. Face parte din echipa de conducere a organiza\xc8\x9biei, \xc3\xaen calitate de membru-fondator._NEWLINE_Pe 7 iunie 2014, la Congresul Extraordinar al Partidului, Cristian Diaconescu este numit candidatul partidului PMP la alegerile preziden\xc8\x9biale din noiembrie 2014. Cristian Diaconescu accept\xc4\x83 candidatura iar pe 11 iunie a fost ales pre\xc8\x99edinte al Funda\xc8\x9biei Mi\xc8\x99carea Popular\xc4\x83.'